Emlékek

## Vándorúton

Mikor **Ishi**, a félszerzet útnak indult, hátrahagyva népes családját, még nem sejtette, hogy hamarosan új közösségre lel. Álmait próbálva megvalósítani, először nemesi udvarokban, és lovagi körökben kereste új társait. Végül azonban, Talmog földjének, **Marchnad** nevű fővárosába vetődött, ahol a véletlen összehozta egy **Teodor** nevű gnómmal, aki mutatványos ként járt-kelt a nagyvilágban. Örökkön kíváncsi természetük, életvidámságuk, és jóféle ételek iránti szenvedélyük által, hamar közös nevezőre találtak. Onnantól pedig, együtt vándoroltak tovább.

Útjuk **Amborion** hasadékparti tünde kikötőjébe vezetett, ahol Ishi némi kalamajkába keveredett egy helyi mágussal, de egy idegen kihúzta a csávából. Mint kiderült, az illető **Gagul** volt, Bahamut sárkányvér papja, aki az Ishi otthonával szomszédos Surlaen Birodalom nagykönyvtárába tartott. Ő azonban elmesélte neki, hogy az ottani tündék miképp állnak más népekhez, és milyen feszült most a helyzet a határvidéken. Így hát, Gagul úgy döntött, kutatásait egyelőre a **Folyamvidék** városaiban folytatja, a két mutatványossal tartva egy darabon.

Mikor a tengeri és szárazföldi kereskedelem forgalmas központját, **Pedras** kikötőjét érintették, újabb váratlan útitársba botlottak. Gagul épp helyi kutatásaiból tartott szállásuk felé, amikor egy súlyosan sebesült ördögsarjat pillantott meg. Először elvakultsága, és a másik csapzott külseje okán démonnak vélte, de amint ráébredt, hogy egy bajbajutottal van dolga, papi kötelességének eleget téve, meggyógyította. **Venarius**, az ördögsarj, pedig hálából - és állapotáért felelős üldözői elől menekülve - csatlakozott a vándorokhoz. Így, már négyen folytatták útjukat.

Átszelve Lavette mocsarait és a zöldellő Berrik-síkság déli részét, a Folyamvidék északi széléhez közel, az **Árnyerdő** mellett haladtak el. Kordéjuk tengelye eltörött, és a csapat egy része segítségért ment egy közeli faluba. Ishi és Venarius a holmijukkal maradt, bár előbbi egy adott pillanatban elment hozzávalókat gyűjteni az ebédhez. Így, az ördögsarj egyedül gyakorolta késdobáló számát, amikor a bozótból egy felbőszült vadkan tört elő. Bizonnyal fel is öklelte volna Venariust, ha egy **Drífa** nevű emberasszony le nem teperi a jószágot. Mint kiderült, a nő az erdőtől északra lévő vidékről származott, és a törzsét kereste. Úgy ítélte, talán több esélye lehet a számára ismeretlen helyen boldogulni, ha összeverődik mutatványosainkkal, így ő is hozzájuk csapódott.

Mikor **Domovin** északkeleti határához közeledtek, a Félzöld-hegység tengermelléki csücskét érintve, újabb különös vándorba botlottak. Drífa épp a súlyemelő mutatványához keresett sziklákat, ami által túl közel merészkedett egy griffmadár fészkéhez. A bestia üldözőbe vette őt, ám valamiféle elsőre érthetetlen okból, összerándult, és megfutamodott. A nő csak ezután hallotta meg egy közelben kószáló, cingár ember fülsiketítő énekét, mely akaratlanul megmentette őt. A fura figura, egy **Kajetan** nevű dalnok volt, aki nem túl jövedelmező szólókarrierje miatt, úgy határozott, csapatunkkal együtt próbál szerencsét.

A Paregroni Naptár 1519. ívében, a Jégtörő harmadik Frínárjának (*Alturak 17.*) reggelén indultak el **Dag Araz** országának legnagyobb keleti kikötőjéből. **Amrabar** napsütötte városát próbálták mihamarabb elérni, ahova Teodor szerint, a tavasz közeledtével, egyre több északra tartó nép sereglett. Felkéredzkedtek a legolcsóbb hajóra, amit találtak, hogy a közel egyhetes tikkasztó kutyagolás helyett, két és fél napon belül megérkezzenek. Útjuk vége felé azonban, így sem kerülték el őket a kellemetlenségek. Egy csapat sellő, ugyanis kis híján mindőjük vesztét okozta, és csak Drífa, meg a legénység női tagjainak lélekjelenlétén múlt, hogy időben el tudták hagyni a hajót, mielőtt az a partmenti szikláknak ütközött. Kajetánnak, viszont még így is nyoma veszett, amikor dalnoki vénáját követve, a bestiák andalító énekét hajszolva, tengerbe vetette magát.

I. KÖTET - AMRABARTÓL ARDUUMIG

II. KÖTET - HARSTROND ÉS PRISTAN

III. KÖTET - ZIHRMELLÉK FELFEDEZÉSE

IV. KÖTET - PRISTANBÓL ARDOMILBA

V. KÖTET - BEAVATÁSTÓL KEZDVE

VI. KÖTET - TRAGÉDIÁK UTÁN

VII. KÖTET -

VIII. KÖTET -